11 หุ้นยีลด์เกิน 10% ชนะเงินเฟ้อ
เข้าไปในเว็บฯ SET Investnow ของตลาดหลักทรัพย์ฯ พบข้อมูลน่าสนใจสำหรับคนที่ชอบหุ้นปันผล เขียนโดย ฐิติเมธ โภคชัย ฝ่ายพัฒนาความรู้ผู้ลงทุน ตลท.
เข้าไปในเว็บฯ SET Investnow ของตลาดหลักทรัพย์ฯ พบข้อมูลน่าสนใจสำหรับคนที่ชอบหุ้นปันผล เขียนโดย ฐิติเมธ โภคชัย ฝ่ายพัฒนาความรู้ผู้ลงทุน ตลท.
23 ก.ย. 2565

เข้าไปในเว็บฯ SET Investnow ของตลาดหลักทรัพย์ฯ
พบข้อมูลน่าสนใจสำหรับคนที่ชอบหุ้นปันผล
เขียนโดย ฐิติเมธ โภคชัย ฝ่ายพัฒนาความรู้ผู้ลงทุน ตลาดหลักทรัพย์แห่งประเทศไทย
โดยข้อมูลเว็บฯ ได้เขียนถึงสถานการณ์เงินเฟ้อ (สูง) ที่ไทยกำลังเผชิญอยู่ ณ ปัจจุบัน
และแนวทางการลงทุน หรือวิธีการชนะเงินเฟ้อ ด้วยการให้ข้อมูลเกี่ยวกับหุ้นปันผลระดับดี หรือสูงกว่าตัวเลขเงินเฟ้อ
คือ เมื่อคำนวณหรือหักตัวเลขเงินเฟ้อออกไปแล้ว ยังได้ผลตอบแทนที่เป็นบวกอยู่
เว็บฯ ระบุว่าหลังจากสำนักงานนโยบายและยุทธศาสตร์การค้า (สนค.) กระทรวงพาณิชย์ เปิดเผยอัตราเงินเฟ้อทั่วไปเดือน กรกฎาคม 2565 อยู่ที่ระดับ 7.61% (และเดือน สิงหาคม อยู่ที่ 7.86%)
ปัจจัยสำคัญมาจากราคาสินค้ากลุ่มพลังงาน
เช่น น้ำมันเชื้อเพลิง ค่าไฟฟ้า และก๊าซหุงต้ม ยังคงสูงขึ้น
รวมถึงราคาสินค้ากลุ่มอาหาร โดยเฉพาะเนื้อสัตว์ เครื่องประกอบอาหาร และอาหารสำเร็จรูปก็สูงขึ้นเช่นกัน
อัตราเงินเฟ้อที่อยู่ในระดับสูง
นอกจากส่งผลกระทบต่อการจับจ่ายใช้สอย จากราคาสินค้าแพงขึ้น
ยังส่งผลกระทบต่อผลตอบแทนจากการลงทุน ทั้งผลตอบแทนที่อยู่ในรูปของดอกเบี้ยเงินฝากหรือผลตอบแทนจากการลงทุนในสินทรัพย์ลงทุนต่าง ๆ
ที่เป็นเช่นนั้น เพราะผลตอบแทนที่นักลงทุนได้รับยังไม่ใช่ผลตอบแทนที่แท้จริง
ผลตอบแทนที่แท้จริงต้องนำมาหักอัตราเงินเฟ้อออกไป
เนื่องจากเงินเฟ้อ คือ ภาวะระดับราคาสินค้าหรือบริการแพงขึ้น ทำให้เงินจำนวนเท่าเดิมสามารถซื้อสินค้าหรือบริการได้ลดลง
เช่น ในอดีตมีเงิน 40 บาท สามารถซื้อก๋วยเตี๋ยวได้ 2 ชาม
แต่ในปัจจุบันเงิน 40 บาท ซื้อก๋วยเตี๋ยวได้เพียง 1 ชาม
ดังนั้น จึงควรลงทุนในสินทรัพย์ที่ให้ผลตอบแทนสูงกว่าอัตราเงินเฟ้อ
ตัวอย่างเช่น ถ้าอัตราเงินเฟ้ออยู่ที่ระดับ 5% ต่อปี หากนำเงินไปลงทุนในพันธบัตรรัฐบาลที่ให้ผลตอบแทน 2.5% ต่อปี จะได้รับผลตอบแทนที่แท้จริง -2.5%
หรือหมายความว่า เงินลงทุนของคุณ ไม่ได้สร้างผลตอบแทนให้กับคุณเลย
จึงควรเปลี่ยนไปลงทุนในสินทรัพย์อื่นที่ให้ผลตอบแทนสูงขึ้น และควรสูงกว่า 5% (อัตราเงินเฟ้อ)
โดยสินทรัพย์ลงทุนประเภทหนึ่งที่น่าสนใจท่ามกลางภาวะเศรษฐกิจที่ผันผวน ไม่แน่นอน และอัตราเงินเฟ้ออยู่ในระดับสูง คือ หุ้นที่มีอัตราเงินปันผลตอบแทน (Dividend Yield)
อัตราเงินปันผลตอบแทน คือ ตัวเลขที่บ่งบอกว่าหากนักลงทุนซื้อหุ้น ณ ราคาปัจจุบัน
จะมีโอกาสได้รับเงินปันผลเป็นกี่เปอร์เซ็นต์ของราคาหุ้น
โดยคิดจากมูลค่าของเงินปันผลต่อหุ้นเทียบกับราคาหุ้น (ณ วันที่คำนวณ)
ซึ่งหุ้นที่มีอัตราเงินปันผลตอบแทนสูง
นั่นแสดงว่าให้ผลตอบแทนในรูปของเงินปันผลสูง
วิธีการเปรียบเทียบนั้น
ส่วนใหญ่นักลงทุนจะเปรียบเทียบระหว่างหุ้นแต่ละตัว เพื่อดูว่าหุ้นตัวใดน่าสนใจมากกว่ากัน
